REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/127-18

6. jun 2018. godine

B e o g r a d

Z A P I S N I K

30. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 5. JUNA 2018. GODINE

Sednica je počela u 13,15 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Tijana Davidovac, Žarko Bogatinović, Milija Miletić, Ognjen Pantović, Mladen Lukić, Arpad Fremond, Marjana Maraš, Miroslav Aleksić, prof. dr Miladin Ševarlić i Nenad Božić.

Sednici nisu prisustvovali članovi Odbora: Jasmina Obradović, Radovan Jančić, Goran Ješić, Nada Lazić i Milorad Mirčić.

Pored članova Odbora, sednici je prisustvovao narodni poslanik mr Goran Čabradi.

Sednici su prisustvovali predstavnici Ministarstva poljoprivrede, šumarstva i vodoprivrede: Željko Radošević, državni sekretar, Danijela Milosavljević Ostojić, pomoćnik ministra za pravne i normativne poslove, Emina Milakara, v.d. direktora Uprave za veterinu, Nenad Petrović, savetnik direktorke Uprave za veterinu, Zoran Ivanović, načelnik Odeljenja veterinarske inspekcije, Maja Andrijašević, šef odseka za registraciju veterinarskih organizacija i veterinarskih usluga, Nenad Terzić, viši savetnik i rukovodilac grupe za stočarstvo; Nenad Budimović, sekretar Udruženja za stočarstvo i preradu stočarskih proizvoda, Privredna komora Srbije, Mirjana Miščević, savetnik Udruženja za stočarstvo, Privredna komora Srbije; Snježana Milosavljević, Udruženje odgajivača činčila, Miodrag Stanković, pokrovitelj Udruženja odgajivača činčila i predsednik Grupacije odgajivača krznašica i kunića pri Privrednoj komori Srbije.

Pre utvrđivanja dnevnog reda, njegovu dopunu predložio je Miroslav Aleksić sa tačkom: Razmatranje statusa i zahteva malinara u vezi sa otkupnom cenom maline i analiza dosadašnje politike Vlade u vezi sa ovim pitanjem.

Odbor nije prihvatio predlog za dopunu dnevnog reda. (3 za, 9 nije glasalo)

Odbor je većinom glasova (9 za, 1 uzdržan, 1 nije glasao) usvojio sledeći

D n e v n i r e d

1. Usklađivanje Zakona o dobrobiti životinja („Sl. glasnik RS“, broj 41/09) sa Zakonom o stočarstvu („Sl. glasnik RS“, br. 41/09, 93/12 i 14/16), ukidanje zabrane uzgajanja krznašica i dr.

Prva tačka dnevnog reda - Usklađivanje Zakona o dobrobiti životinja („Sl. glasnik RS“, broj 41/09) sa Zakonom o stočarstvu („Sl. glasnik RS“, br. 41/09, 93/12 i 14/16), ukidanje zabrane uzgajanja krznašica i dr.

U uvodnim napomenama, Željko Radošević je rekao da je Zakonom o dobrobiti životinja, koji je usvojen 2009. godine, zabranjeno držanje, reprodukcija, uvoz, izvoz i lišavanje života životinja isključivo radi proizvodnje krzna i kože. Ova odredba se primenjuje sa prelaznim periodom od 10 godina i stupa na snagu 1. januara 2019. godine. U skladu sa planom rada Vlade RS za 2018. godinu, trećom revizijom Nacionalnog programa i usvajanjem pravnih tekovina EU, kao i Strategijom razvoja poljoprivrede i ruralnog razvoja RS za period 2014-2024 godine, potrebno je pripremiti Predlog zakona o izmenama i dopunama Zakona o dobrobiti životinja. Cilj ovih izmena je dalja harmonizacija propisa EU i prihvatanje standarda Svetske zdravstvene organizacije, pritom uvažavajući specifičnosti RS i stav zainteresovanih strana u zemlji ali i proces pristupanja EU. Izmene treba da idu u pravcu daljih reformi i harmonizacije našeg zakonodavstva iz oblasti dobrobiti životinja sa pravnim tekovinama EU.

Emina Milakara istakla je da je državni sekretar dr Boban Kostić, ovlašćen ispred Ministarstva da formira Radnu grupu koja će se baviti izmenama i dopunama Zakona o dobrobiti životinja. Što se tiče izmene i dopune Zakona o dobrobiti životinja, izmene koje je Uprava za veterinu pripremila odnose se na dobrobit životinja na farmama, dobrobit životinja na liniji klanja, dobrobit u transportu i dobrobit eksperimentalnih životinja. Po njenim rečima, do sada nijedna organizacija nije podnela inicijativu prema Upravi za veterinu za izmenu zakona u delu koji se odnosi na uzgoj krznašica, niti je Uprava za veterinu imala učešće u tome. Do sada su održana dva sastanka kod državnog sekretara gde su bila pozvana i udruženja za zaštitu životinja. U ovom trenutku, u registru Uprave za veterinu je registrovano 17 farmi i dva skladišta za kožu i krzno radi izvoza.

Nenad Budimović, istakao je da je Privredna komora Srbije prepoznala značaj uzgajanja krznašica, kao vida proizvodnje, kao i da je osnovana Grupacija za krznašice i kuniće pri Privrednoj komori Srbije. Takođe je istakao da je na putu usklađivanja zakonodavstva sa evropskim zakonodavstvom neophodno i donošenje Pravilnika o regulisanju ove proizvodnje. Inicijativom za ukidanje zabrane gajenja krznašica koja je pokrenuta od proizvođača i izvoznika u ovoj vrsti delatnosti, intenzivno je pripremano formiranje Grupacije za krznašice i kuniće, baš iz razloga da ova proizvodnja sa dobrom perspektivom bude prepoznata, usklađena njena proizvodnja sa evropskom regulativom i omogućeno poslovanje velikom broju ljudi koji žive od ove delatnosti. Inicijativa pored proizvođača ovih životinja je potekla i od regionalne komore u Kragujevcu i regionalne komore u Valjevu, koji su na svojim sastancima sa proizvođačima doneli ovakav zaključak. S tim u vezi, na sednici održanoj 7.12.2017. godine, Odbor udruženja za stočarstvo i preradu stočarskih proizvoda, Sektor za poljoprivredu PKS se saglasio sa predlogom o osnivanju Grupacije za krznašice i kuniće. Sekretar Grupacije je Mirjana Miščević. U skladu sa Statutom PKS, upućen je dopis za saglasnost o obrazovanju grupacije generalnom sekretaru PKS, 5. aprila 2018. godine i dobijen je pozitivan odgovor da može se formira Grupacija za krznašice i kuniće.

Marijan Rističević je istakao da je usvajanjem amandmana na Predlog zakona o dobrobiti životinja iz 2009. godine, uvedena zabrana uzgajanja krznažica koja stupa na snagu 1. januara 2019. godine. Takođe, Odbor je na sednici održanoj 17. juna 2015. godine doneo zaključak, kojim se preporučuje da se zabrana ukine. U obrazloženju Predloga zakona o izmenama i dopunama Zakona o stočarstvu („Sl. glasnik RS“, broj 14/16) predloženo je da se brišu odredbe koje su definisane drugim zakonima (zakon kojim se uređuje veterinarstvo, zakon kojim se uređuje dobrobit životinja), kako se ne bi stvarale nedoumice kod odgajivača u pogledu ispunjavanja određenih uslova i da bi se izbeglo preklapanje nadležnosti po više osnova. Takođe, ovo za odgajivače predstavlja i podsticaj u smislu da neće izdvajati sredstava za ispunjenje uslova koji bi bili propisani brisanim podzakonskim aktima (npr. ispunjenje uslova u pogledu objekata za gajenje po vrstama domaćih životinja, kao i uslova u pogledu opreme za gajenje po vrstama domaćih životinja). Po njegovim rečima, ukidanje zabrane gajenja krznašica u skladu je sa Zakonom o stočarstvu („Sl. glasnik RS“, br. 41/09, 93/12 i 14/16), a u vezi sa članom 1. stav 2. kojim se krznašice uvrštavaju u domaće gajene životinje, te članom 75. stav 1. gde je krzno uvršteno u proizvode životinjskog porekla u smislu člana ovog zakona. Dobrobit životinja je pre svega način uzgoja, držanje, uslovi i ekonomske eksploatacije. Ukoliko zabrana ostane na snazi, krznašice u Srbiji neće postojati, a upotreba krzna se neće smanjiti, jer će se krzno i dalje uvoziti. Od 28 zemalja EU, zabrana uzgoja postoji u Velikoj Britaniji, Sloveniji, Austriji, delu Belgije. Zakon o dobrobiti životinja je već proizveo štetu, jer nismo razvijali proizvodnju krzna. Pored pčelarstva, ova vrsta proizvodnje se najlakše zasniva u ruralnim područjima.

U diskusiji su učestvovali narodni poslanici: Marijan Rističević, Milija Miletić, Nenad Božić i mr Goran Čabradi.

Nakon rasprave o tački dnevnog reda, Odbor je većinom glasova (8 za, 1 protiv, 1 nije glasao) doneo sledeći

Z a k lj u č a k

Odbor je mišljenja i predlaže da se uskladi Zakon o dobrobiti životinja („Sl. glasnik RS“, broj 41/09) sa Zakonom o stočarstvu („Sl. glasnik RS“, br. 41/09, 93/12 i 14/16), i u skladu sa tim ukine zabrana farmerskog uzgajanja krznašica, (član 7. stav 1. tačka 37) Zakona o dobrobiti životinja), a da se pravilnikom regulišu uslovi i način uzgoja i ekonomske eksploatacije u skladu sa najboljim standardima iz zemalja Evropske unije.

Pošto drugih pitanja i predloga nije bilo, sednica je zaključena u 15,00 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević